Diari Oficial de la Generalitat Valenciana


Sumari del DOGV 8082, del 12-07-2017 (2017/5570)

RESOLUCIÓ de 12 de juny de 2017, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 12/14-AIA Requena.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8082

Data del DOGV
:   12-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5570


Data del document
:   12-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 12 de juny de 2017, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 12/14-AIA Requena. [2017/5570]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 12/14-AIA Requena.  
  
«Declaració d'impacte ambiental  
Expedient: 12/14-AIA.  
Títol: ampliació de planta de compostatge de residus orgànics no perillosos.  
Promotor: Jemar e Hijos, SL.  
Autoritat substantiva: Ajuntament de Requena (València).  
Objecte del projecte: obtenció de la llicència ambiental per a l'ampliació de l'activitat.  
Localització: polígon 38, parcel·la 47, del terme municipal de Requena (València).  
Descripció del projecte  
L'activitat actualment en funcionament consisteix en una planta de compostatge de fem i restes vegetals, que pretén ampliar-se amb el compostatge a més d'altres residus no perillosos (subproductes animals no destinats al consum humà de la categoria 3), llots de depuradora i residus orgànics d'origen agroindustrial.  
La planta consta d'una parcel·la vallada de 52.494 m², en la qual hi ha una nau tancada de 1.200 m², i la resta queda a l'aire lliure. La nau està constituïda per mitjà de pòrtics d'estructura metàl·lica amb coberta de xapa a dues aigües, i els tancaments són de placa de formigó prefabricat. Per a la recepció de materials hi ha una solera exterior de formigó de 1.200 m², junt amb la qual es troba una bassa d'arreplega de lixiviats de 260 m³.  
El procés productiu es desenvolupa en les fases següents:  
- Recepció dels residus a compostar. Pesada i descàrrega en solera de formigó impermeabilitzada de 1.000 m². Canalització dels lixiviats cap a bassa de lixiviats d'uns 260 m³, els quals, en cas necessari, es reutilitzaran en el procés en la fase termòfila, o seran gestionats com a residus. S'estima que l'admissió de residus diària no superarà les 10 tm.  
  
 Disseny de les piles de compostatge. Quan cessa la generació de lixiviats, els residus seran traslladats a l'interior de la nau on es dissenyen les piles de compostatge de manera que s'optimitze al màxim el procés.  
 Fase termòfila. Durant aquesta fase es produeixen voltejos periòdics que permeten que el procés es realitze sempre en presència d'oxigen, es controlarà periòdicament la temperatura, que ha de superar els 70º C durant un període mínim de dues hores per a garantir l'eliminació de microorganismes patògens tal com determina la normativa vigent. La duració d'aquesta etapa està compresa entre els 15 i 60 dies, després de la que es procedeix al cribratge del material de manera que no existisca elements més grossos de dos cm.  
 Fase d'estabilització. A l'aire lliure. Durant aquesta fase té lloc l'estabilització de la matèria orgànica i la formació d'àcids húmics i fúlvics. La duració pot oscil·lar entre dos i quatre mesos.  
 Posttractament i emmagatzematge. A l'aire lliure. Es procedeix al cribratge de la mescla i separació dels elements grossos com a rebuig. El producte quedarà emmagatzemat en espera de la seua venda.  
Es disposarà de tanca perimetral arbòria que rodege la finca.  
No s'ha aportat informació relativa a l'abastiment d'aigua potable ni a la gestió de les aigües residuals domèstiques que es generen en l'activitat.  
  
Tramitació administrativa  
Antecedents  
Per a l'inici de l'activitat com a planta de residus no perillosos, compostatge i preparació de substrats orgànics en sòl no urbanitzable, es va obtindre les autoritzacions següents:  
 En data 15 de gener de 2007, el director territorial de Territori i Habitatge va dictar estimació d'impacte ambiental favorable (exp. 44/06-AIA) relativa al projecte de «planta de tractament de residus no perillosos: compostatge i preparació de substrats orgànics», condicionada al compliment dels condicionants següents:  
1. Tant el contingut del projecte tècnic com el consegüent exercici de l'activitat s'ajustaran en tot moment a les disposicions de la Llei 10/2000, de 12 de desembre, de Residus de la Comunitat Valenciana, i hauran de comptar amb les preceptives autoritzacions de l'Ajuntament de Requena i de la Direcció General de Qualitat Ambiental.  
  
2. La nova documentació, per a tramitar les autoritzacions pertinents, haurà d'incorporar un programa de vigilància ambiental, degudament desenvolupat i que incorpore com a objectiu prioritari el control ambiental i l'adopció de les mesures que en tot moment siguen necessàries per a reduir al mínim les possibles molèsties i riscos sobre les propietats contigües. Tant el control periòdic com la comprovació de l'eficàcia de les mesures protectores i correctores aplicades s'ocuparan de previndre i evitar l'emissió d'olors, la proliferació de pols i possibles elements moguts pel vent, el soroll, el control de tràfic generat, el control de possibles plagues (insectes, rosegadors, aus), la prevenció d'incendis, etc.  
3. Els llocs de recepció, emmagatzematge i assecat de residus i de compost hauran d'estar degudament impermeabilitzats, i preferiblement coberts. En tot cas, hauran de disposar d'un sistema de control de lixiviats, de manera que aquests siguen degudament arreplegats i no tinguen possibilitat d'infiltrar-se ni de formar escolaments ni fugues laterals. Aquest sistema haurà d'estar degudament dimensionat perquè siga capaç d'absorbir situacions de pluviometria màxima per a un període de recurrència de com a mínim 50 anys.  
4. Qualsevol altra condició de caràcter ambiental que establisca en el seu moment la Direcció General de Qualitat Ambiental en la seua preceptiva autorització.  
 En data 12 de gener de 2009, es va emetre resolució de declaració d'interés comunitari (DIC) de la Conselleria de Medi Ambient, Aigua, Urbanisme i Habitatge.  
 En data 22 de juny de 2010, es va emetre resolució de concessió d'autorització administrativa a la mercantil per a realitzar la operació de valorització tipus R3 «Reciclatge o recuperació de substàncies orgàniques que no s'utilitzen com a dissolvents (incloses les operacions de formació d'abonament i altres transformacions biològiques)», per als residus següents:  
02 01 03 Residus de teixits vegetals.  
02 01 06 Excrements d'animals, orina i fem (inclosa palla podrida) i efluents arreplegats selectivament i tractats fora del lloc on es generen.  
  
02 01 03 Residus de la silvicultura.  
02 03 04 Materials inadequats per al consum o l'elaboració.  
02 07 04 Materials inadequats per al consum o l'elaboració.  
20 01 01 Residus biodegradables.  
 En data 29 de març de 2010, l'Ajuntament de Requena concedeix la llicència ambiental a l'activitat.  
 En data 4 d'abril de 2012, l'ajuntament concedeix l'autorització de la posada en funcionament de l'activitat, condicionada al compliment d'una sèrie de prescripcions.  
Tramitació actual  
En data 2 de maig de 2012, el Servei de Gestió de Residus remet memòria relativa a l'ampliació de l'autorització de gestor de residus de l'activitat, que pretén compostar altres residus a més dels ja autoritzats, sol·licitant conéixer el procediment d'avaluació d'impacte ambiental necessari per a l'actuació.  
En data 20 de juny de 2012, es remet idèntic informe tant a l'Ajuntament de Requena com al Servei de Gestió de Residus, i també al promotor, en el qual s'indica que l'ampliació de l'activitat està sotmesa a declaració d'impacte ambiental, tal com estableix l'annex I, apartat 6.f del Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, del Consell de la Generalitat, pel qual es va aprovar el Reglament per a l'execució de la Llei 2/1989, de 3 de març, de la Generalitat, d'Impacte Ambiental, sol·licitant l'expedient complet per a poder dur a terme la dita tramitació.  
  
En data 28 de gener de 2013, l'Ajuntament de Requena remet una còpia de l'estudi d'impacte ambiental relatiu a l'activitat.  
En data 22 d'abril de 2013, se sol·licita al promotor la justificació del compliment dels condicionants arreplegats en l'estimació d'impacte ambiental dictada per a l'inici de l'activitat.  
El data 16 de juliol de 2013, l'Ajuntament de Requena remet documentació complementària.  
En data 14 d'octubre de 2013, el director general de Producció Agrària i Ramaderia de la Conselleria de Presidència i Agricultura, Pesca, Alimentació i Aigua emet resolució per mitjà de la qual es declara el desistiment del promotor de la seua sol·licitud d'autorització d'establiments de gestió de subproductes animals i productes derivats no destinats al consum humà segons el Reglament (CE) núm. 1069/2009, al no haver presentat la documentació requerida en termini. No obstant això, res obstaculitzarà la presentació d'una nova sol·licitud a què s'acompanyen els documents exigits.  
La informació al públic de l'expedient es realitza per mitjà d'inserció en el tauler d'edictes municipal i comunicat a veïns contigus, des del dia 2 d'abril de 2013 fins al 10 de maig de 2013, amb la presentació d'una al·legació.  
Es completa la fase d'informació pública per mitjà de la publicació de l'expedient en el Butlletí Oficial de la Província número 256, de 28 d'octubre de 2013, en el tauler d'edictes de l'Ajuntament de Requena, i també als veïns immediats al lloc d'emplaçament, amb la remissió per l'Ajuntament en data 26 de desembre de 2013, del certificat d'informació pública, sense la presentació d'al·legacions a la publicació en el DOCV.  
Resum de l'al·legació  
L'al·legació de 12 d'abril de 2013, presentada per un veí contigu a l'activitat, propietari d'una vinya, fa al·lusió a la «ingent quantitat de mosques i insectes concentrats entorn del fem, es mengen la collita, i provoquen una gran minva en la recol·lecció». El promotor ha contestat l'al·legació en data 10 de juny de 2013, en què indica respecte d'això que es disposa de contracte amb un servei de control de plagues contra paràsits i un altre tipus d'insectes, per mitjà del qual en l'activitat s'han adoptat totes les mesures correctores i de prevenció necessàries per a evitar que circumstàncies com les descrites per l'al·legant s'hi puguen produir.  
A tals efectes, el promotor haurà d'aportar programa de control de vectors, i també justificar que disposa de contracte vigent amb empresa encarregada de l'esmentat control.  
Afeccions legals  
L'activitat es localitza en sòl no urbanitzable comú, segons normativa urbanística municipal, per la qual cosa es requereix una DIC, tal com estableix l'article 25 de la Llei 10/2004, de 9 de desembre, de la Generalitat, del Sòl No Urbanitzable. La DIC concedida en data 12 de gener de 2009 té una vigència establida en 15 anys, comptabilitzats a partir de l'inici de l'activitat, en haver obtingut la totalitat d'autoritzacions i llicències que resulten imprescindibles per a l'inici de l'activitat.  
En data 29 de març de 2010, l'Ajuntament de Requena concedeix la llicència ambiental a l'activitat, tal com estableix l'article 43 de la Llei 2/2006, de 5 de maig, de Prevenció de la Contaminació i Qualitat Ambiental.  
La utilització de llots de depuradora en agricultura haurà de complir les estipulacions arreplegades en el Reial decret 1310/1990, de 29 d'octuubre, pel qual es regula la utilització dels llots de depuració en el sector agrari.  
Per mitjà del Reglament (CE) núm. 1069/2009, s'estableixen les normes sanitàries aplicables als subproductes animals i els productes derivats no aptes per a consum humà i el Reglament (UE) núm. 142/2011 pel qual s'estableixen les disposicions d'aplicació del Reglament (CE) núm. 1069/2009.  
L'activitat estarà sotmesa, d'acord amb la Llei 22/2011, de 28 de juliol, de Residus i Sòls Contaminats, i la Llei 10/2000, de 12 de desembre, de Residus de la Comunitat Valenciana, a l'obtenció de la corresponent autorització administrativa per la conselleria competent en medi ambient.  
L'activitat no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, de 27 de desembre, d'Espais Naturals Protegits de la Comunitat Valenciana, modificada per la Llei 16/2010, de 27 de desembre, de mesures fiscals, de gestió administrativa i financera, i d'organització de la Generalitat.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
Consideracions ambientals  
L'activitat es localitza al nord del nucli de població, pròxima en direcció nord a la via de gran velocitat (AVE), i a menys de 400 metres en direcció sud de l'autovia A-3, en una zona agrícola de secà.  
Segons la cartografia temàtica de la Comunitat Valenciana, en la zona on es localitza l'activitat, s'identifica el risc d'erosió actual com molt baix (0-7 tm/ha/any) i el risc d'erosió potencial com baix (7-15 tm/ha/any). La vulnerabilitat d'aqüífers és alta. Litològicament, està constituït per margues i arenoses. Fisiogràficament, correspon a un terreny ondulat.   
L'expedient inclou el document estudi del procés de compostatge com a sistema de tractament de residus orgànics i subproductes animals no aptes per al consum humà, en el qual s'estudia el procés de compostatge mesclant subproductes animals no destinats al consum humà de la categoria 3 amb llots de depuradora i residus agrícoles. L'estudi s'ha realitzat en tres fases:  
Fase I, en laboratori, per a la determinació de les característiques d'aquests residus i els paràmetres fisicoquímics més adequats per a optimitzar el procés de compostatge a escala industrial, a més de realitzar assajos de biodegradabilitat amb diferents mescles de subproductes animals no destinats al consum humà.  
Fase II, prova industrial, relacionada amb l'avaluació d'aspectes ambientals i sanitaris, concretament la determinació de l'emissió de gasos durant el procés de compostatge d'aquests residus, i també l'avaluació de la capacitat d'higienització del procés i la qualitat del producte final en experiments a escala industrial, els resultats de la qual demostren la viabilitat tècnica del procés.  
Fase III, corresponent a l'última etapa del projecte, els resultats del qual mostren que el procés de compostatge realitzat d'acord amb les condicions establides en l'estudi, és un sistema adequat per al tractament i valorització de residus orgànics i subproductes animals no aptes per al consum humà del tipus 3.  
A pesar dels bons resultats obtinguts en els estudis realitzats en relació a l'aptitud dels subproductes animals no destinats al consum humà per a ser compostades amb l'addició d'altres materials estructurants, el promotor ha desistit de la seua sol·licitud de gestió de subproductes animals i productes derivats no destinats al consum humà segons el Reglament (CE) núm. 1069/2009, pel qual s'estableixen les normes sanitàries aplicables als subproductes animals i els productes derivats no aptes per a consum humà.  
Les mesures establides per a controlar el procés de compostatge són:  
Recepció. Es controlarà la documentació i analítiques aportades pel productor de residus, per a determinar els seus continguts i poder dissenyar les mescles de manera òptima per al procés, i també verificació que aquesta documentació compleix amb la normativa vigent.  
La superfície de recepció i emmagatzematge de residus es troba impermeabilitzada, a base de solera de 1000 m² i bassa d'arreplega de lixiviats dimensionada per a absorbir situacions de pluviometria màxima per a un període de recurrència de 50 anys mínim.  
Fase de pretractament. Es realitzarà una verificació periòdica (setmanal) de la impermeabilitat de les superfícies de la solera, bassa i interior de la nau tancada.  
Fase termòfila. Es controlarà diàriament la temperatura, concentració d'oxigen (O2) i humitat, per a verificar la higienització de compost i que l'activitat microbiana és per tant correcta.  
Fase de maduració. Es realitzaran analítiques de microorganismes patògens per a garantir la higienització. En aquest cas, podria introduir-se novament el material en el procés de compostatge.  
El programa de vigilància ambiental estableix per a cada lot, al final del procés de compostatge, realitzar el control d'absència de patògens i dels indicadors de maduració del compost: fitotoxicitat, presència de micronutrients i macronutrients, contingut en matèria orgànica, pH, capacitat d'intercanvi catiònic, àcids húmics i fúlvics, salinitat i relació carboni-nitrogen.  
A més de les mesures anteriors, hauran d'adoptar-se les mesures correctores següents en l'explotació:  
Emissions  
Per a evitar la dispersió de partícules durant el transport de materials, les caixes dels camions que transporten material hauran d'estar proveïdes d'una lona que evite la dispersió de partícules del material transportat.  
No es preveu l'emissió de males olors associades al procés de compostatge.  
Abocaments  
Les aigües residuals domèstiques hauran de ser emmagatzemades en fossa i gestionades per empresa gestora que les destinarà a instal·lació externa de depuració d'aigües residuals.  
La superfície de recepció i emmagatzematge de residus es troba impermeabilitzada, a base de solera de 1.000 m² i bassa d'arreplega de lixiviats dimensionada per a absorbir situacions de pluviometria màxima per a un període de recurrència de 50 anys mínim.  
La superfície on s'emmagatzema el producte final haurà d'assegurar la seua impermeabilitat, i haurà de disposar de lleuger pendent que permeta canalitzar els lixiviats cap a una xarxa d'arreplega que els conduïsca a bassa impermeabilitzada, on s'emmagatzemaran, que podran ser introduïts en la fase termòfila del procés.  
Residus  
Qualsevol residu que poguera generar-se serà identificat i emmagatzemat convenientment en zona ensostrada i per separat segons la seua naturalesa, adoptant mesures preventives per al cas de vessaments accidentals, com el manteniment de solera impermeabilitzada i la utilització de sistemes d'arreplega de possibles vessaments. Aquests residus seran gestionats per gestor autoritzat.  
S'evitarà la dispersió de residus o el depòsit de maquinària i estructures sense ús en l'àmbit de l'actuació.  
Haurà d'adoptar-se mesures preventives enfront de vectors sanitaris (insectes, rosegadors...), i disposar de programa de control, i haver d'arreplegar documentalment les pràctiques realitzades respecte d'això periòdicament. A més, s'haurà de disposar de contracte actualitzat amb empresa encarregada del control de vectors.  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I, grup 6.a, del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 16 del Decret 192/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes formule la següent  
  
Declaració d'impacte ambiental  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de planta de compostatge de residus orgànics no perillosos, localitzat en el polígon 38, parcel·la 47, del terme municipal de Requena (València), sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. En el moment en què s'inicie la sol·licitud d'autorització d'establiments de gestió de subproductes animals i productes derivats no destinats al consum humà davant de l'òrgan competent, haurà de comunicar-se a aquesta Direcció General, situació que motivarà l'emissió d'una resolució complementària a la present declaració d'impacte ambiental.  
  
2. Durant el funcionament de l'activitat, haurà d'assegurar-se la minimització de riscos i molèsties sobre les propietats contigus, com ara emissió d'olors, partícules en suspensió, sorolls i plagues.  
3. Haurà de disposar de contracte vigent amb empresa gestora encarregada del control de vectors. Així mateix, haurà de disposar de programa de control sanitari, havent de documentar les operacions que respecte d'això es realitzen periòdicament.  
4. Els llocs de recepció, emmagatzematge i assecat del material inicial i resultant hauran d'estar degudament impermeabilitzats, i preferiblement coberts. En tot cas, hauran de disposar d'un sistema de control de lixiviats, de manera que aquests siguen degudament arreplegats i no tinguen possibilitat d'infiltrar-se ni de formar escolaments ni fugues laterals. Aquest sistema haurà d'estar degudament dimensionat perquè siga capaç d'absorbir situacions de pluviometria màxima per a un període de recurrència de com a mínim 50 anys.  
5. Qualsevol modificació o ampliació del projecte presentat, i també si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra la present resolució, per no ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 24 de gener de 2014. El director general d'Avaluació Ambiental i Territorial: Juan Giner Corell.»  
  
València, 12 de juny de 2017. El director general de Medi Natural i d'Avaluació Ambiental: Antoni Marzo i Pastor.